**Alább a helyi tantervünkben megfogalmazott követelmények olvashatók latin nyelvből. A tantárgy jellegéből fakadóan a konkrét szövegek kiválasztásában, a témakörök, nyelvtani anyag tanításában a szaktanár döntési szabadságot élvez, így az egyes csoportok által követett ütem, az olvasott szövegek, a megtanult nyelvtani, lexikális ismeretek eltérnek némileg.**

**9-10. évfolyam (zöld színnel a 9. évfolyam)**

**a) Grammatika**

A latin kiejtés szabályainak elsajátítása (a hosszúságok és hangsúlyok biztos alkalmazása, hangos olvasás a hagyományos magyarországi ejtés szerint, diktálás utáni írás).

Az esetek és alapfunkcióik (a magyar nyelvi és az élő idegen nyelvi párhuzamok feldolgozása, pl. szövegkiegészítéssel).

Az I-V. declinatiós főnevek, az I-II-III. declinatiós melléknevek szótári alakja, ragozása (a párhuzamok és kivételek felfedezése táblázatok alkalmazásával, jelzős szerkezet, birtokviszony).

A locativus és a vocativus (helység- és személynevek keresése).

A melléknév- és főnévegyeztetés (a melléknév és a főnév sorrendje, párhuzamos ragozásuk gyakorlása pl. ragozás szóban, írásban, hiányos szerkesztéssel).

A melléknevek fokozása, az adverbium képzése és fokozása (a kivételek fontosságának rögzítése).

A névmások rendszerbe foglalása: személyes, birtokos, visszaható, a vonatkozói névmás, a fontosabb mutató névmások (a ragozási sajátosságok, párhuzamok rögzítése).

A tő- és sorszámnevek 1-20-ig (a melléknévragozás és a névmási ragozás jegyeinek felfedezése).

A leggyakoribb praepositiók, módosítószavak, kötőszavak felismerése.

A coniugatiók rendszerének – indicativus és coniunctivus, teljes activum és passivum, I. imperativus activi – feldolgozása (pl. igemódok, igeidők transzformálása).

Az igenevek közül a participiumok, az infinitivusok mondattani szerepének magyarázata.

A szövegekben előforduló esettani jelenségek értelmezése.

Az appositio praedicativa és az attributum praedicativum funkciója a mondatszerkesztésben.

A szövegekben előforduló rendhagyó igealakok (a rendhagyó és a szabályos alakok párhuzama).

A szenvedő szerkezet felismerése és fordítása mondatok elemzése révén (a szószerinti és a magyaros fordítás párhuzamos gyakorlása).

A mondatrövidítő szerkezetek (nominativus cum infinitivo, accusativus cum infinitivo, ablativus absolutus, participium coniunctum) fő szerkezeti elemeinek felismerése mondatelemzéssel.

Ismerkedés a consecutio temporum szabályaival.

A szövegekben előforduló alá- és mellérendelő mondatok, kötőszavak felismerése, elemzése (a mondatok értelmezése tanári segítséggel, ágrajz készítése).

Latin-magyar középszótár, internetes szótárak használata tanári irányítással, szófajok keresése, a szavak grammatikai szempontú csoportosítása (etimológia, szócsalád, tematikai szócsoport, idegen nyelvi párhuzamok felkutatása).

**Kucsfogalmak:** Declinatio, nominativus, accusativus, genitivus, dativus, ablativus, singularis, pluralis, masculinum, femininum, neutrum, vocativus, locativus, adverbium, appositio praedicativa, attributum praedicativum, praepositiók, coniugatio, imperativus activum, passivum, praesens, praeteritum, futurum, indicativus, coniunctivus, imperativus, imperfectum, perfectum, instans, infinitivus, participium, participium coniunctum, ablativus absolutus, nominativus cum infinitivo, accusativus cum infinitivo, ut finale, cum historicum, praesens historicum.

**b) Szövegek, olvasmányok**

Egyszerűbb olvasmányok, szerkesztett szövegek, szentenciák, proverbiumok megfelelő hangsúllyal és helyes kiejtéssel történő olvasása

**Phaedrus** állatmeséi közül néhány (pl. De vulpe et corvo, Canis per flumen natans). Szemelvények **Livius** Ab urbe condita című művéből (pl. Mucius Scaevola, Manlius Torquatus és a gall, Hannibal, Coriolanus). (adaptált és rövidített eredeti szövegrészletek)

A verselés szerepe, versek olvasása a szótagok hosszának kiemelésével (skandálás).

A metrumolvasás szabályainak (pl. elisio) egyre önállóbb alkalmazása (egyéni és közös olvasás, hanganyagok felhasználása).

A grammatika, a fordítási készség és a skandálás gyakorlása **Ovidiustól** származó szemelvények

Feliratos emlékek olvasása (a tájékozódás szintjén).

**Sententiae** pl**. a római jog témaköréből**

**Vulgata** részletei

**Középkori latinság**ból ízelítő pl. Szent István törvényeiből, ; intelmeiből, legendákból részletek)

Rövid szemelvények középkori himnuszokból és krónikákból, reneszánsz költőktől humanista történetíróktól (pl. Janus Pannonius, Bonfini, Istvánffy, Forgách)

Latin-magyar középszótár, internetes szótárak használata tanári irányítással, szócikkek feldolgozása, szófajok keresése, a szavak csoportosítása (etimológia, szócsalád, tematikai szócsoport, idegen nyelvi párhuzamok felkutatása).

A tanult szövegek megértéséhez szükséges szavak (legalább 250 szó) fokozatos elsajátítása és gyakorlása, a kötőszavak pontos jelentésbeli és használata tanári segítséggel.

A fordítástechnika fokozatos elsajátítása latinról magyar nyelvre fordítással és néhány mondat magyarról latin nyelvre fordításának gyakorlásával.

Néhány memoriter elsajátítása és értő előadása; ismerkedés memoriterek tanulási stratégiáival (pl. szentenciák, szállóigék, Pater Noster, versek, versrészletek).

A jogi és az egyházi latin néhány szakkifejezése.

Az antik nevek mai azonosítása, az ókori világ helyszíneinek felismerése a térképen.

**Kulcsfogalmak**: Sententia, fabula, iambus, hexameter, pentameter, distichon, memoriter, szócsalád, szókezdő elem, metrika, művészi tagolás, skandálás.

**c) Művelődés**

A latin használatának időbeli és térbeli kiterjedése és mai szerepe (a szövegekben előforduló tovább élő szavak, kifejezések kiemelése).

Az ókori görögök és rómaiak életmódjának néhány sajátossága (az alábbi témakörök a használt tankönyvek függvényében változhatnak).

Az ókori Róma vallási élete (pl. a jóslás szerepe, papi testületek).

Mondák a rómaiak eredetéről, Róma alapítása, római hősök.

A köztársaságkori Róma államszervezete.

Róma városának sajátosságai, látványosságok, a római ház, a római építészet jellegzetességei.

A római időszámítás.

Család, iskola és etikai alapértékek az ókori Rómában.

Középkori latinság jellemzői

Titus Livius történeti munkájából származó szemelvények feldolgozása (római hősök és Róma történetének sajátos ábrázolása, a szerző utóélete).

**Kulcsfogalmak**: Indoeurópai nyelvcsalád, Lares, pontifex, Vesta-szűz, augur, haruspex, patricius, plebeius, cliens, senatus, Capitolium, Forum Romanum, Traianus oszlopa, Colosseum, Ara Pacis Augustae, Pantheon, diadalív, vízvezeték, fürdő, atrium, peristylium, porta, ala, gladiator, kocsihajtás, vadállatviadal, Kalendae, Nonae, Idus, pater familias, mater familias, praenomen, nomen gentile, cognomen, toga virilis, ludus, schola, ludimagister, paedagogus, virtus, humanitas

**A fejlesztés várt eredményei a két évfolyamos ciklus végén**

A tanulók legyenek képesek felismerni és felhasználni a latin nyelv legfontosabb alaktani jellegzetességeit, ismerjék fel az igeneveket és a mondatrövidítő szerkezeteket, valamint legyenek képesek az egyszerű és összetett mondatok értelmezésére.

Tudjanak ismert latin szöveget helyes intonációval, verses szöveget a megfelelő időmérték szerint felolvasni. Legyenek képesek ismeretlen nyelvtani elemeket nem tartalmazó mondatok készségszintű elemzésére és magyarra fordítására tanári segítséggel vagy kommentárral, az alapszókincs megfelelő elsajátítása mellett. Tudjanak memoritereket felidézni és egyszerű latin mondatokat önálló megalkotni.

A tanulók rendelkezzenek alapvető információkkal a görög és a római kultúra kapcsolatáról, életmódjukról. Legyenek képesek több szempontból elemezni az olvasott rövidebb műveket vagy hosszabb alkotásokból vett részleteket (pl. szerzői szándék, stilisztikai elemek, az alkotás utóélete, személyes vélemény szerint). Alkossanak képet a tárgyalt szerzők műveinek az európai és a magyar művelődésre gyakorolt hatásáról.